CELEX: 62009TN0079
Language: mt
Date: 2009-02-20 00:00:00
Title: Kawża T-79/09: Rikors ippreżentat fl- 20 ta’ Frar 2009 — Franza vs Il-Kummissjoni

16.5.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 113/37
            
         Rikors ippreżentat fl-20 ta’ Frar 2009 — Franza vs Il-Kummissjoni
   (Kawża T-79/09)
   2009/C 113/75
   Lingwa tal-kawża: Il-Franċiż
   
      Partijiet
   
   
      Rikorrenti: Ir-Repubblika Fraċiża (rappreżentanti: E. Belliard, G. de Bergues u A. A.-L. Vendrolini, aġenti)
   
      Konvenuta: Il-Kummissjoni tal-Komunitajiet Ewropej
   
      Talbiet tar-rikorrenti
   
   
               —
            
            
               tannulla d-deċiżjoni kkontestata;
            
         
               —
            
            
               tikkundanna l-Kummissjoni għall-ispejjeż.
            
         
      Motivi u argumenti prinċipali
   
   Bir-rikors preżenti, ir-rikorrenti titlob li d-Deċiżjoni tal-Kummissjoni C(2008) 7486 finali, tal-10 ta’ Diċembru 2008, li fiha l-Kummissjoni kkunsidrat li l-kontribuzzjonijiet volontarji li saru obbligatorji, miġbura mill-organizzazzjonijiet interprofessjonali fuq il-membri tal-professjonijiet li huma jirrapreżentaw, bil-għan li jiffinanzjaw l-azzjonijiet li jistgħu jiġu organizzati minn dawn l-organizzazzjonijiet, kienu jikkonstitwixxu għajnuna mill-Istat fis-sens tal-Artikolu 87(1) KE.
   Insostenn tar-rikors tagħha, ir-rikorrenti ssostni, fir-rigward tal-mertu, motiv wieħed, ibbażat fuq:
   
               —
            
            
               ksur tal-kunċett ta’ għajnuna mill-Istat fis-sens tal-Artikolu 87(1) KE, sa fejn il-Kummissjoni kkunsidrat, bil-kontra ta’ dak li jsostni l-Gvern Franċiż, li dawn il-kontribuzzjonijiet volontarji obbligatorji jikkostitwixxu taxxi parafiskali, jiġifieri riżorsi tal-Istat, meta fil-fatt:
               
                           —
                        
                        
                           il-proċedura ta’ rikonoxximent tal-organizzazzjonijiet interprofessjonali kif ukoll il-proċedura tal-proroga tal-ftehim interprofessjonali ma għandhomx jitqiesu li huma mezzi għall-Istat sabiex jimplementa politika partikolari li tkun imfassla minn qabel;
                        
                     
                           —
                        
                        
                           il-bażi tat-taxxa, l-ammont, l-allokazzjoni u l-użu tal-kontribuzzjonijiet volontarji obbligatorji huma ffissati mill-organizzazzjonijiet interprofessjonali fil-ftehim tagħhom, u l-awtoritajiet pubbliċi ma jintervjenu fl-ebda stadju;
                        
                     
                           —
                        
                        
                           il-kontribuzzjonijiet volontarji obbligatorji huma imperattivament użati għall-finanzjament tal-azzjonijiet li għalihom huma ddestinati u ma jitqegħdu qatt għad-dispożizzjoni tal-awtoritajiet pubbliċi;
                        
                     
                           —
                        
                        
                           il-persuni suġġetti għall-kontribuzzjoni volontarja obbligatorja neċessarjament jibbenefikaw mill-azzjonijiet finanzjati minn dawn tal-aħħar u l-operaturi kollha jħallsu t-tariffa bħala xerrejja jew bejjiegħa tal-prodott ikkonċernat.